Woede oor Facebook-plasing ná Joost se doodDie gewraakte meme wat op Facebook versprei is. Die inskrywing is ŉ sogenaamde “meme” – ŉ foto met teks daarop geskryf. Die meme is met ŉ uiters aanstootlike byskrif gedeel. Talle sosiamedialegebruikers het skermgrepe van die inskrywing op ene Riaan Lucas se Facebook-blad gemaak en daarna wyd gedeel. Op Lucas se Facebook-blad, wat intussen verwyder is, het gestaan hy werk as verkopebestuurder by die “South African Wine Institute” en dat hy aan die Cape Wine Academy gestudeer het. Die Cape Wine Academy het intussen bevestig dat Lucas nog nooit ŉ werknemer by hulle was nie, maar wel in 2011 daar studeer het. “Ons is geskok deur sy rassistiese kommentare en distansieer ons van sy uitlatings.” Op Facebook is daar ook genoem dat Lucas vir Taste of Terroir en Louisvale Wines in Stellenbosch werk. Anton du Toit, eienaar van Taste of Terroir, het gesê hulle veroordeel rassisme ten sterkste. “Hy is sedert 2014 nie meer ŉ werknemer van Taste of Terroir nie. Ek en my personeel is geskok deur sy rassistiese uitlatings en distansieer ons van hom.” Helene van der Merwe, hoofbestuurder van Louisvale Wines, het aan Maroela Media gesê Lucas het tussen Julie en September op vryskutgrondslag vir hulle gewerk. “Hy het hier en daar ŉ wynproesessie by verskeie wynplase aangebied. Hy is egter nie ŉ werknemer van Louisvale Wines nie en glad nie meer by ons betrokke nie. Ons treur oor die verlies van ‘n rugbylegende en erken Joost as ‘n ware held. Ons betuig ons innige meegevoel aan sy familie.” Die Menseregtekommissie het intussen ook bevestig dat hy talle klagtes ontvang het na aanleiding van Lucas se uitlatings en dat daar ondersoek ingestel word. Die vakbond Solidariteit het ook ŉ klag teen Lucas by die Menseregtekommissie ingedien. Volgens Juran van den Heever, kommunikasiebestuurder van Solidariteit, het medegebruikers Lucas se Facebook-profiel op Facebook aangemeld en is sy profiel gisteraand teen 20:00 geblok. “Dit is verblydend dat Facebook die profiel kon stop, maar die persoon kan nie skotvry afkom van hierdie rassisme en gebrek aan respek nie. Dit was vir talle Suid-Afrikaners oor alle kleurgrense heen ’n groot skok om so iets te moes beleef op so ’n hartseer dag. “Hierdie rassistiese kommentaar moet dieselfde aandag geniet as enige van die ander opmerkings wat vantevore wye mediareaksie ontlok het en waaroor die Suid-Afrikaanse Mensregtekommissie al opgetree het. Wat vir Penny Sparrow en Chris Hart geld, geld vir enige ander Suid-Afrikaner, ongeag ras,” het Van den Heever gesê.